लेकिन किसी विचार का समय आता कैसे है? क्या इतिहास एक के बाद एक तहा कर रखे हुए विचारों का ढेर है, जिसमें एक विचार अप्रासंगिक हो जाता है, तो उसका स्थान लेने के लिए दूसरा विचार सामने आ जाता है? क्या फ्रेंच क्रांति इतिहास के किसी पन्ने पर लिखी हुई थी जो ठीक उसी समय घटित होती जो उसकेलिए तय कर दिया गया था? इतिहास की गति किसी न किसी तर्क पर आधारित होती है – क्योंकि उसका विषय मानवकार्य कलाप है जो तर्क से ही परिचालित होता है, भले ही वह भावना का ही तर्क हो। परंतु इतिहास का देवता हमारे चित्रगुप्त जितना कुशल नहीं है कि वह विस्तार में जा कर एक-एक व्यक्ति या एक-एक स्थान की नियति तय कर दें। फ्रेंच क्रांति जैसी घटना कहीं न कहीं होती जरूर – वह यूरोप में न हो कर एशिया में भी हो सकती थी, क्योंकि वह वह जनता के लिए कठिन समय में सामंतवाद की ज्यादती के प्रति जन गुस्से की अभिव्यक्ति थी और ऐसी ज्यादती कहीं भी हो सकती थी। लेकिन यह यों ही नहीं होता – इसके पीछे विचारकों, लेखकों और कलाकारों की प्रेरणा और संगठनकर्ताओं का उद्यम होता। विचार और कर्म दोनों आगे-पीछे या साथ-साथ चलते हैं। लेकिन यह भी सच है कि दास प्रथा दुनिया में सभी जगह थी, पर स्पार्टाकस एक ही जगह पैदा हुआ।